ໄທສັ່ງຍົກຍ້າຍ ປະຊາຊົນ ອອກຈາກບາງເຂດ ຂອງບາງກອກ (ເບິ່ງສະໄລດ໌)
ທາງການໄທ ມີຄຳສັ່ງໃຫ້ຍົກຍ້າຍ ປະຊາຊົນ ອອກຈາກ 2 ເຂດຮອບນອກ ຂອງບາງກອກ ທີ່ຖືກນໍ້າຖ້ວມ
ເຈົ້າໜ້າທີ່ໄທໃນນະຄອນຫຼວງບາງກອກຮຽກຮ້ອງໃຫ້ປະຊາຊົນໃນ 2 ເຂດຮອບນອກທີ່ຖືກ ນໍ້າຖ້ວມແລ້ວນັ້ນ ພາກັນຍ້າຍອອກໜີຈາກເຮືອນຊານບ້ານຊ່ອງຂອງພວກເຂົາເຈົ້າແລະໄປ ອາໄສຢູ່ສູນຫຼົບໄພທີ່ຕັ້ງຢູ່ໃກ້ຄຽງ ທ່ານສຸຂຸມພັນ ປາຣິພັດ ເຈົ້າຄອງນະຄອນຫຼວງບາງກອກໄດ້ອອກຄຳເຕືອນດັ່ງກ່າວໃນຕອນ ແລງວັນພຸດວານນີ້ຕໍ່ປະຊາຊົນໃນເຂດດອນເມືອງ ແລະເຂດບາງຜາລາດ ທີ່ໄດ້ຖືກນໍ້າຖ້ວມ ເກືອບໝົດແລ້ວ ສະໜາມບິນດອນເມືອງຊຶ່ງເປັນສະໜາມບິນໃຫຍ່ອັນດັບ 2 ຂອງປະເທດ ໄດ້ຢຸດເຊົາການປະຕິບັດງານ ຂະນະດຽວກັນປະຊາຊົນຈຳນວນນຶ່ງໄດ້ໃຊ້ມື້ພັກ 5 ມື້ທີ່ລັດຖະບານໄດ້ປະກາດໄປນັ້ນຫຼົບໜີ ໄພນໍ້າຖ້ວມທີ່ຄາດວ່າຈະໄຫຼເຂົ້າຖ້ວມເຂດບາງກອກໃນທ້າຍສັບປະດານີ້ ປະຊາຊົນຈຳນວນ ຫຼາຍໆພັນຄົນໄດ້ພາກັນໄປແອອັດຢູ່ທີ່ຄິວລົດເມ ແລະສະໜາມບິນນາໆຊາດຂອງບາງກອກ ຂະນະທີ່ທາງຫຼວງສາຍຕ່າງໆທີ່ມຸ່ງໜ້າອອກຈາກນະຄອນຫຼວງຂອງໄທແມ່ນແອອັດໄປດ້ວຍ ລົດຈຳນວນຫຼາຍພັນຄັນທີ່ບັນທຸກປະຊາຊົນທີ່ຕື່ນຕົກໃຈອອກໄປຈາກເມືອງ ນໍ້າໃນແມ່ນໍ້າເຈົ້າພະຍາພວມຈະລົ້ນຝັ່ງຂຶ້ນຖ້ວມຍ້ອນລະດັບນໍ້າທະເລທີ່ສູງຂຶ້ນ ຊຶ່ງນາຍົກລັດ ຖະມົນຕີຍິ່ງລັກ ຊິນນະວັດກ່າວວ່ານໍ້າທີ່ຖ້ວມນັ້ນອາດຈະເລິກເຖິງ 1 ແມັດເຄິ່ງພາຍໃນທ້າຍ ອາທິດນີ້ ຝົນທີ່ຕົກລົງມາໜັກເປັນພິເສດໃນລະດູລົມມໍລະສຸມ ໄດ້ພາໃຫ້ເກີດນໍ້າຖ້ວມມາແຕ່ກາງເດືອນ ກໍລະກົດທີ່ເຮັດໃຫ້ມີຜູ້ເສຍຊີວິດແລ້ວຢ່າງນ້ອຍ 373 ຄົນຢູ່ໃນທົ່ວປະເທດໄທ